सूचना और प्रसारण मंत्रालय
53वें इफ्फी के प्रतिनिधियों ने मैक्सिकन सिनेमा का लुत्फ उठाया
मेक्सिको सरकार के पर्यटन मंत्री मिगुएल टोरुको मार्केस ने कहा, ‘‘हमें अतुल्य भारत के 53वें अंतर्राष्ट्रीय फिल्म महोत्सव में मैक्सिकन फिल्मों की भागीदारी होने पर बहुत गर्व है’’
‘‘फिल्में लोगों के बीच मतभेदों को दूर करने और राष्ट्रों के बीच संबंध स्थापित करने का सबसे अच्छा तरीका हैं’’: मिगुएल टोरुको मार्केस
53वें भारतीय अंतर्राष्ट्रीय फिल्म महोत्सव  ने अपने सभी प्रतिनिधियों के लिए मनोरम मैक्सिकन फिल्मों का उत्सव तैयार किया है। इस महोत्सव में विभिन्न श्रेणियों में मेक्सिको की कई फिल्मों का प्रदर्शन किया जा रहा है। मेक्सिको सरकार के पर्यटन मंत्री मिगुएल टोरुको मार्केस ने एक वीडियो संदेश में अपनी खुशी व्यक्त करते हुए कहा, “गोवा में अतुल्य भारत के 53वें अंतर्राष्ट्रीय फिल्म महोत्सव के इस महत्वपूर्ण क्षण को आपके साथ साझा करना मेरे लिए बहुत सम्मान की बात है। मेक्सिको अपनी अनूठी संस्कृति और विविधता के लिए जाना जाता है और हमारा सिनेमा इस विरासत का एक बहुत महत्वपूर्ण हिस्सा है। हमारा देश महान फिल्म निर्देशकों और अभिनेताओं की भूमि हैं, जिन्हें हम किंवदंतियां मानते हैं। हमारी फिल्मों को दुनिया भर में कई पुरस्कार प्राप्त हुए हैं।’’ उन्होंने मैक्सिकन सिनेमा को देश के सामाजिक और सांस्कृतिक माहौल की अभिव्यक्ति के रूप में जन्म लेने वाला बताया है। उन्होंने इस तथ्य को गर्व के साथ साझा किया कि उनकी मां, मारिया एलेना मार्केस और पिता मिगुएल टोरुको, मैक्सिकन सिनेमा के ‘स्वर्ण युग’ के बहुत लोकप्रिय एक्टर थे।
उन्होंने यह भी कहा, “मैंने हमेशा सोचा है कि फिल्में लोगों के बीच के मतभेद दूर करने और राष्ट्रों के बीच संबंध स्थापित करने का सबसे अच्छा तरीका हैं। वर्तमान में मेक्सिको में अंतर्राष्ट्रीय फिल्म उद्योग की शानदार रचनात्मकता और उत्पादन क्षमता मौजूद है, जो हमें सिनेमा के नए युग की ओर ले जाती है। हमें इस विशिष्ट महोत्सव में मैक्सिकन फिल्मों की भागीदारी होने पर बहुत गर्व हो रहा है। मैं उन सभी को अपना सर्वश्रेष्ठ समर्थन देना चाहता हूं और उनकी प्रशंसा करना चाहता हूं जो इस सुंदर आयोजन का हिस्सा हैं। मैं आप सभी की सफलता की कामना करता हूं।”
‘इफ्फी टेबल टॉक’ सत्र के दौरान ‘रेड शूज’ फिल्म के निर्माता अलेजांद्रो डी इकाजा ने कहा कि मैक्सिकन सरकार का सिनेमा के लिए एक कोष है जिसके तहत वे फिल्मों को बढ़ावा देते हैं, जिनमें हमारी तरह की कलात्मक फिल्में भी शामिल हैं। इस तरह की फिल्मों को सरकारी प्रोत्साहन के बिना बनाना बहुत मुश्किल है क्योंकि इनका व्यावसायीकरण करना बहुत कठिन है। उन्होंने यह भी कहा कि वह शादी के विषय पर भारत के साथ मिलकर संयुक्त रूप से एक फिल्म निर्माण की संभावना तलाश रहे हैं। हम वास्तव में शादी के बारे में संयुक्त रूप से एक फिल्म बनाने की कोशिश कर रहे हैं। दोनों देशों में शादी एक बड़ा, रंगारंग और कई दिनों तक चलने वाला समारोह है। इस तरह की सांस्कृतिक समानताएं भविष्य में अन्य परियोजनाओं को भी जन्म दे सकती हैं।
‘रेड शूज’ फिल्म का एक दृश्य
वर्ष 2022 की मैक्सिकन फिल्म रेड शूज का मुकाबला अंतर्राष्ट्रीय प्रतियोगिता खंड में 14 अन्य फिल्मों के साथ होगा, जिसमें विजेता को प्रतिष्ठित स्वर्ण मयूर पुरस्कार से सम्मानित किया जाएगा। रेड शूज, कार्लोस एशेलमैन कैसर द्वारा निर्देशित, एक ऐसे किसान के बारे में बनाई गई फिल्म है जो एकाकी जीवन जीता है और उसे अपनी बेटी की मृत्यु का समाचार मिलता है। यह फिल्म वेनिस इंटरनेशनल फिल्म महोत्सव में ऑडियंस पुरस्कार के लिए प्रतिस्पर्धा में थी और इसे कई महोत्सव में नामांकन प्राप्त हुए हैं।
‘आइलैंड ऑफ लॉस्ट गर्ल्स’ फिल्म का एक दृश्य
‘बेस्ट डेब्यू फीचर डायरेक्टर’ के पुरस्कार की दौड़ में मेक्सिको और संयुक्त राज्य अमेरिका द्वारा मिलकर ‘आइलैंड ऑफ लॉस्ट गर्ल्स’ फिल्म बनाई गई है। एन-मैरी श्मिट और ब्रायन श्मिट द्वारा निर्देशित, यह फिल्म तीन बहनों की एक रोमांचक कहानी है जो विशाल लहरों और अलौकिक जीवों से जूझते हुए एक समुद्री गुफा में फंस जाती हैं। इस फिल्म को मॉस्को अंतर्राष्ट्रीय फिल्म महोत्सव के साथ-साथ फंटासिया महोत्सव में भी प्रदर्शित किया गया था।
मंटो डी जेमस  मेक्सिको और अर्जेंटीना का सह-उत्पादन है जिसे फेस्टिवल कैलिडोस्कोप सेगमेंट के तहत प्रदर्शित किया गया था। यह फिल्म ग्रामीण मेक्सिको के सेट वाली है जहां विभिन्न सामाजिक वर्गों की तीन महिलाएं दुर्भाग्य से लापता व्यक्ति के मामले में संगठित अपराध में शामिल हो जाती हैं। मैक्सिकन मूल की जिन अन्य फिल्मों ने 53वें इफ्फी में अपनी उपस्थिति दर्ज कराई है उनमें ब्लैंकुइटा, सोल्स जर्नी, ईमी, पिनोचियो और हुसेरा शामिल हैं।